كود: رضوان التاغي، المطلوب رقم واحد للمصالح الأمنية الهولندية، والمتهم بتدبير جريمة “لاكريم”، مخبي دابا ف إيران تحت حماية جهاز سري. هاذ المعلومة القنبولة كشفتها تقارير اعلامية قالت ان التاغي كايتنقل بشكل منتظم بين ايران ودبي على متن يخوت سريعة، عبر مضيق هرمز، المعروف بحساسيته الاستراتيجية و اللي كاتعامل معاه المصالح الأمنية و الاستخباراتية الإيرانية بشعار “البق ما يزهق”، و بالتالي مايمكنش يكون التاغي كايتحرك تما بلا مايكون داير اليد مع الإيرانيين. لكن اش جاب هاذ رجل العصابات المغربي لإيران؟ هاذ السؤال تاتقول المصادر ذاتها أن الجواب ديالو كاين عند زعيم عصابة مغربية اخر، سميتو “نوفل”، اللي محكوم عليه غيابيا ف هولاندا بالسجن المؤبد بسبب الدور اللي لعبو مع المخابرات الايرانية ف قضية اغتيال المعارض الايراني محمد رضا كولاهي. للتذكير و قبل ظهور هاذ المعطيات الجديدة كانت السلطات الهولندية قد اعلنت أن رضوان التاغي كاين ف دبي مع المساعد ديالو سعيد رزوقي و ماشي ف المغرب او اسبانيا كما كانت تعتقد سابقا. السلطات الهولندية، اللي خصصت مكافأة مالية تبلغ 100 ألف أورو لمن يدلها على البلاصة اللي مخبي فيها التاغي، اكدت أنها توصلت ببزاف د المعلومات، بلغت 29 إخبارية، و كلها تؤكد انه كاين ف دبي. 
رضوان التاغي… المتهم الرئيسي ف جريمة لاكريم مخبياه المخابرات الإيرانية ف بلادها و هولندا دايرة مكافأة خيالية للي يعاونها على اعتقاله